Η **Μαρίζα Γεωργάλου** είναι Επίκουρη Καθηγήτρια Κοινωνιογλωσσολογίας και Ανάλυσης Λόγου στο Παιδαγωγικό Τμήμα Νηπιαγωγών του Πανεπιστημίου Δυτικής Μακεδονίας από το 2020.

Μετά τη λήψη του πτυχίου της από το τμήμα Αγγλικής Γλώσσας και Φιλολογίας του Εθνικού και Καποδιστριακού Πανεπιστημίου Αθηνών, συνέχισε με μεταπτυχιακές σπουδές στη γλωσσολογία στο πανεπιστήμιο του Lancaster, στη Βρετανία, από όπου έλαβε και τον διδακτορικό της τίτλο. Έχει διδάξει μαθήματα γλωσσολογίας στο τμήμα Αγγλικής Γλώσσας και Φιλολογίας του Εθνικού και Καποδιστριακού Πανεπιστημίου Αθηνών. Επίσης, ανήκει στο συνεργαζόμενο εκπαιδευτικό προσωπικό του Ελληνικού Ανοικτού Πανεπιστημίου, διδάσκοντας στο μεταπτυχιακό πρόγραμμα Σύγχρονες Τάσεις Στη Γλωσσολογία για Εκπαιδευτικούς.

Η ερευνητική της δραστηριότητα επικεντρώνεται στην επικοινωνία μέσω νέων τεχνολογιών, με έμφαση στους γλωσσικούς και σημειωτικούς τρόπους με τους οποίους οι χρήστες σηματοδοτούν διάφορες όψεις της ταυτότητάς τους. Το 2013-2014 ήταν επισκέπτρια ερευνήτρια στο project “Language and Superdiversity: (Dis)identification in Social Media”, στο πανεπιστήμιο της Jyväskylä στη Φινλανδία, με υποτροφία της φινλανδικής κυβέρνησης. Το 2018-2019 συμμετείχε στο ερευνητικό έργο «Νέοι/ες ‘σε κρίση’/στην κρίση: Κατασκευές της επιστημονικής μετανάστευσης στον λόγο Ελλήνων/ίδων του εξωτερικού και των ΜΜΕ», το οποίο συγχρηματοδοτήθηκε από την Ελλάδα και την Ευρωπαϊκή Ένωση (Ευρωπαϊκό Κοινωνικό Ταμείο).

 Η έρευνά της έχει παρουσιαστεί σε συνέδρια τόσο στην Ελλάδα όσο και στο εξωτερικό. Στις δημοσιεύσεις της περιλαμβάνονται άρθρα σε καταξιωμένα διεθνή περιοδικά, όπως το Discourse and Communicationκαι το Social Media and Society, και κεφάλαια σε συλλογικούς τόμους. Είναι συγγραφέας του βιβλίου Discourse and Identity on Facebook (εκδόσεις Bloomsbury, 2017). Ιστοσελίδα: www.marizageorgalou.com